Victoria Velasquez (EL), 2021-03-24:
Jeg synes, at den her debat fortjener at få nogle fakta på plads.
Der har været mange smitteudbrud af corona landet over; det er alvorligt.
Så at skulle diskutere et smitteudbrud med en hasteforespørgsel til statsministeren her i salen er for os i Enhedslisten et usympatisk og desperat forsøg på at dreje en national sundhedskrise over på at tale om udlændingepolitik og udskamme en bydel, som gennem årene har skullet lægge ører til alverdens usaglige angreb.
I stedet mener vi i Enhedslisten, at det, vi var vidne til for 2 uger siden med regeringens forslag om at indføre tvangstest og tvangsisolation uden at have det fornødne grundlag på plads, burde lede til, at vi i dag giver en undskyldning til borgerne i Vollsmose.
Det ville være på sin plads, og så mener jeg også, at vi herinde fra Folketinget faktisk bør inspirere til og bakke op om den kæmpestore indsats, der er fra rigtig mange frivillige og lokale beboere, som har fået bugt med smitteudbruddet, og som har resulteret i rekordhøje tal for andelen, der lader sig teste.
Følger man med, som jeg gør, i den offentlige facebookgruppe »#bedsttiltest Vollsmose«, kan man i øvrigt se talrige af frivillige, aktive mennesker, unge som ældre, der gør en ihærdig kampagne- og oplysningsindsats for at få endnu flere til at tage test – midt i en tid, hvor vi ser flere analyser om, at opbakningen til restriktionerne daler.
Det er altså opmuntrende at se det arbejde og være vidne til det.
Man kan selvfølgelig sige, at det også bare er det, vi forventer, men det er opmuntrende at se, ikke mindst fordi det er et vidnesbyrd om, at beboerdemokratiet og foreningslivet tager situationen alvorligt.
For det er alvorligt, selv om mange christiansborgpolitikere har brugt opmærksomheden på at postulere det stik modsatte.
Igen og igen er alle i Vollsmose boksebold for ignorante demagoger, og det vil jeg gerne undskylde for til alle jer, der følger med i denne debat.
For det har jo aldrig helt reelt handlet om at finde fordomsfrit frem til, hvorfor smitten har været høj.
Tværtimod har positionerne allerede været tegnet op, længe før debatten opstod.
Forskningsmæssigt har vi set beviser og evidens for, at det har en betydning, at man i Vollsmose bor cirka syv gange tættere end i resten af Odense.
Det har en betydning, at man i almene boligbyggerier er fælles om vaskekældrene og legepladserne, og at mange mennesker tager fat i de samme dørhåndtag, der ikke gøres tilstrækkeligt rent, og bruger de samme gelændere.
Og der er flere, der bor i bydelen, som har arbejde som frontpersonale som buschauffører, taxachauffører, rengøringsarbejdere, kassemedarbejdere m.fl., og der bor også mange unge og deslige.
Og vi ved, at et højrisikoerhverv, hvor man har fysisk fremmøde, også spreder smitten mere.
Men uagtet hvem der har ret i, hvorfor smitten er højere, burde vi faktisk være fælles om at have et svar på det høje smittetryk.
For helt ærligt: Der er ikke nogen mennesker, der ønsker at dø eller ligge syge med corona og sprede smitte videre til f.eks. deres bedsteforældre.
Det er jo ikke sådan, at folk, der går rundt i Vollsmose, går rundt med et dødsønske.
Det er vigtigt, at vi fortsat tester os, og det er vigtigt, hvis vi bliver smittet, at vi isolerer os, og at vi gør det til en vane at blive testet jævnligt og selvfølgelig holder os hjemme eller benytter isolationsfaciliteterne, hvis det er nødvendigt.
Det skal vi fortsætte med.
Men summa summarum: En undskyldning er på plads, synes jeg.
Og så vil jeg til slut også sige en kæmpe tak til alle de frivillige og til dem, der står i fronten og har arbejdet under hele coronakrisen, og slutte af med, at vi bakker op om den vedtagelsestekst, SF har læst højt.